CELEX: 32013D0795
Language: sk
Date: 2013-12-19 00:00:00
Title: 2013/795/EÚ: Vykonávacie rozhodnutie Komisie z  19. decembra 2013 o oznámení Spojeného kráľovstva týkajúceho sa opatrení, ktoré zamýšľa prijať v súlade s článkom 9 ods. 2 a 3 smernice 2009/45/ES o bezpečnostných pravidlách a normách pre osobné lode [oznámené pod číslom C(2013) 9225]  Text s významom pre EHP

21.12.2013   
            
            
               SK
            
            
               Úradný vestník Európskej únie
            
            
               L 349/107
            
         VYKONÁVACIE ROZHODNUTIE KOMISIE
   z 19. decembra 2013
   o oznámení Spojeného kráľovstva týkajúceho sa opatrení, ktoré zamýšľa prijať v súlade s článkom 9 ods. 2 a 3 smernice 2009/45/ES o bezpečnostných pravidlách a normách pre osobné lode
   [oznámené pod číslom C(2013) 9225]
   (Iba anglické znenie je autentické)
   (Text s významom pre EHP)
   (2013/795/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode (1), a najmä na jej článok 9 ods. 4,
   keďže:
   
               (1)
            
            
               Smernicou 2009/45/ES sa stanovuje jednotná úroveň bezpečnostných požiadaviek na osobné lode pod akoukoľvek vlajkou, ktoré vykonávajú vnútroštátnu plavbu.
            
         
               (2)
            
            
               Článok 9 ods. 2 uvedenej smernice povoľuje členským štátom prijímať opatrenia, ktoré umožňujú ekvivalenty pre predpisy uvedené v prílohe I k smernici, ak sú takéto ekvivalenty účinné aspoň tak, ako tieto predpisy, a pri dodržaní postupu v článku 9 ods. 4.
            
         
               (3)
            
            
               Článok 9 ods. 3 uvedenej smernice povoľuje členským štátom prijímať opatrenia na oslobodenie lodí od určitých špecifických požiadaviek za predpokladu, že sa nezníži úroveň bezpečnosti a s podmienkou dodržania postupu uvedeného v článku 9 ods. 4.
            
         
               (4)
            
            
               V článku 9 ods. 4 sa stanovuje, že členský štát, ktorý využije ustanovenia článku 9 ods. 2 a 3, by mal informovať Komisiou o opatreniach, ktoré zamýšľa prijať vrátane podrobností v rozsahu potrebnom na potvrdenie, že úroveň bezpečnosti je primerane dodržaná. Ak sa do šiestich mesiacov po oznámení rozhodne v súlade s postupom uvedeným v článku 11 ods. 2, že navrhované opatrenia nie sú odôvodnené, od uvedeného členského štátu sa bude požadovať, aby navrhované opatrenia zmenil alebo ich neprijal.
            
         
               (5)
            
            
               Spojené kráľovstvo zaslalo Komisii 17. februára 2011 pôvodné oznámenie o vnútroštátnom opatrení o oslobodení od požiadaviek smernice pre domáce osobné lode a ekvivalentoch týchto požiadaviek podľa článku 9 ods. 2 a 3 smernice 2009/45/ES. Komisia si 25. marca 2011 vyžiadala ďalšie technické podrobnosti a vysvetlenia k návrhu Spojeného kráľovstva.
            
         
               (6)
            
            
               Spojené kráľovstvo opätovne predložilo oznámenie 19. marca 2013 týkajúce sa vnútroštátneho opatrenia, ktorým umožnilo 21 ekvivalentov a výnimiek na základe článku 9 ods. 2 a 3 smernice 2009/45/ES. Týmto oznámením sa nahrádza oznámenie predložené 17. februára 2011. Týka sa prevažne technických a prevádzkových alternatív k požiadavkám smernice, ktoré sa vzťahujú na osobitné potreby malých osobných lodí na pobreží Spojeného kráľovstva.
            
         
               (7)
            
            
               Komisia požiadala 12. júna 2013 o ďalšie informácie a objasnenie vo veci žiadosti o oslobodenia a ekvivalenty. Komisia uviedla, že trvanie šesťmesačného obdobia stanoveného v článku 9 ods. 4 smernice so začiatkom odo dňa doručenia pôvodného oznámenia, bolo pozastavené do konečného doručenia informácií potrebných na ukončenie analýzy. Spojené kráľovstvo odpovedalo 13. júla 2013. Dňa 23. septembra 2013 sa uskutočnilo stretnutie zástupcov Komisie, Európskej námornej bezpečnostnej agentúry (EMSA) a orgánov Spojeného kráľovstva na účely ďalšieho preskúmania podrobností tohto komplexného oznámenia.
            
         
               (8)
            
            
               K 1. októbru 2013 sa Spojené kráľovstvo rozhodlo zrušiť jedenásť pôvodných oslobodení/ekvivalentov. Spojené kráľovstvo takisto aktualizovalo zostávajúce oslobodenia/ekvivalenty a objasnilo prevádzkové podmienky v prípadoch, pri ktorých sa uplatnia požadované oslobodenia.
            
         
               (9)
            
            
               Komisia považuje deväť z požadovaných oslobodení/ekvivalentov za odôvodnené a konštatuje, že postup stanovený v článku 11 ods. 2 smernice 2009/45/ES nie je uplatniteľný.
            
         
               (10)
            
            
               Zostávajúca žiadosť sa týka požiadavky na základe predpisu III/2.1 prílohy I k smernici 2009/45/ES o poskytnutí záchranných pltí. Toto opatrenie zahŕňa návrh na oslobodenie a návrh ekvivalentu. Spojené kráľovstvo žiada o oslobodenie od požiadavky podľa predpisu III/2.1 v prípade plavidiel triedy C a D s dĺžkou menej ako 24 metrov, ktoré vykonávajú iba plavby za priaznivého počasia, počas denného svetla a v lete, a ktoré neprepravujú viac ako 130 osôb. Spojené kráľovstvo navrhuje za ekvivalent takéhoto predpisu, že na týchto osobných lodiach by mali byť záchranné plte pre 100 % osôb na palube a nafukovacie záchranné zariadenia pre 20 %.
            
         
               (11)
            
            
               Komisia zastáva názor, že túto zostávajúcu žiadosť o oslobodenie plavidiel triedy C a D s dĺžkou menej ako 24 metrov od požiadavky predpisu III/2.1 prílohy I k smernici 2009/45/ES o poskytnutí záchranných pltí, nie je možné akceptovať. Spojené kráľovstvo nepreukázalo, že nedochádza k zníženiu úrovne bezpečnosti za navrhovaných prevádzkových podmienok plavidiel, ktoré vykonávajú iba plavbu za priaznivého počasia, počas denného svetla a v lete. Spojené kráľovstvo ďalej nepreukázalo, že riziko nedostupnosti záchrannej plte je nízke. Navrhované ekvivalentné opatrenie (palubné nafukovacie záchranné zariadenie) pre 20 % osôb na palube je neprijateľné, keďže z neho vyplýva, že osoby, ktoré ho používajú, budú vo vode. V niektorých oblastiach, na ktoré sa opatrenie vzťahuje, môže byť teplota mora v určenom letnom období veľmi nízka a v niektorých prípadoch dosiahnuť 5 °C.
            
         
               (12)
            
            
               Komisia preto zastáva názor, že zamýšľané opatrenia týkajúce sa predpisu III/2.1 prílohy I k smernici 2009/45/ES nie sú odôvodnené.
            
         
               (13)
            
            
               Opatrenie stanovené v tomto rozhodnutí je v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Od Spojeného kráľovstva sa vyžaduje, aby neprijalo svoje zamýšľané oslobodenie od požiadavky poskytnutia náhradných záchranných pltí uvedenej v predpise III/2.1 prílohy I k smernici 2009/45/ES pre osobné lode triedy C a D s dĺžkou menej ako 24 metrov a navrhovaný ekvivalent pre tieto plavidlá mať na palube záchranné plte pre 100 % a nafukovacie záchranné zariadenia pre 20 % osôb na palube.
   Článok 2
   Toto rozhodnutie je určené Spojenému kráľovstvu Veľkej Británie a Severného Írska.
   
      V Bruseli 19. decembra 2013
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 163, 25.6.2009, s. 1.